На основу члана 12, став 9, тачка 18, Закона о високом образовању („Службени гласник РС”, бр. 88/2017, 27/2018 - др. закон, 73/2018, 67/2019 и 6/2020 - др. закони) Национални савет за високо образовање (у даљем тексту: Национални савет) објављује

**ЈАВНИ ПОЗИВ**

**ЗА ПРИЈАВЉИВАЊЕ КАНДИДАТА ЗА ЧЛАНА КОМИСИЈЕ ЗА АКРЕДИТАЦИЈУ НАЦИОНАЛНОГ АКРЕДИТАЦИОНОГ ТЕЛА**

**У ПОЉУ ДРУШТВЕНО-ХУМАНИСТИЧКИХ НАУКА**

ЗАКОНСКИ ОСНОВ

Сагласно члану 12, став 9, тачка 18 Закона о високом образовању, Национални савет је на електронској седници закљученој 18. новембра 2020. године донео одлуку о објављивању јавног позива за пријављивање кандидата за избор једног члана Комисије за акредитацију Националног акредитационог тела(у даљем тексту: НАТ) у пољу друштвено-хуманистичких наука, као и да се позив објави на званичној страници Националног савета.

Сагласно члану 15, став 2, члану 17, став 1, тачка 2 и члану 20, став 4, Закона о високом образовању и члану 18, став 5 и 6, Статута Националног тела за акредитацију и проверу квалитета, Управни одбор НАТ-а бира чланове Комисије за акредитацију на предлог Националног савета за високо образовање са шире листе кандидата достављене Управном одбору НАТ-а, водећи рачуна о заступљености припадника оба пола, као и о заступљености образовно-научних, односно образовно-уметничких поља.

УСЛОВИ

Кандидат за члана Комисије за акредитацију бира се из реда истакнутих редовних професора универзитета, професора струковних студија, научника, уметника и стручњака у оквиру поља друштвено-хуманистичких наука, водећи рачуна о његовом стручном и научном доприносу, искуству у пословима акредитације и обезбеђивању квалитета у високом образовању, учешћу на пројектима, међународном академском искуству и другим елементима исказаним у Обрасцу за пријављивање кандидата.

Члан Комисије за акредитацију не може бити лице изабрано, постављено или именовано на функцију у државном органу, органу аутономне покрајине или локалне самоуправе, у орган политичке странке или на дужност органа пословођења високошколске установе, лице које је члан Националног савета, као ни лице које је запослено у Националном акредитационом телу.

Лице које је изабрано за члана Комисије за акредитацију, а које је на листи рецензената, не може обављати послове рецензента у току трајања мандата члана Комисије за акредитацију.

РОКОВИ И НАЧИН ПРИЈАВЉИВАЊА

 Рок за пријављивање кандидата је 31. децембар 2020. године.

 Пријављивање се врши искључиво достављањем попуњеног прописаног Обрасца за пријављивање у писаном и у електронском облику.

 Образац за пријављивање се налази на сајту на адреси [www.nsvo.gov.rs](http://www.nsvo.gov.rs/).

Писана пријава се доставља у затвореној коверти на адресу: Управни одбор Националног тела за акредитацију, Булевар Михајла Пупина 2, 11070 Нови Београд, Палата "Србија", Источно крило, канцеларија 475, и у електронском облику на адресу zoran.krcmar@mpn.gov.rs

 Особа за контакт је Зоран Крчмар, тел. 063 7243 683.